**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat az orvosi ügyelet jövőbeni működtetésével kapcsolatos döntések meghozatalára**

**I.**

2019. december 16-án az Országos Mentőszolgálat (a továbbiakban: OMSZ) gazdasági igazgatója személyes egyeztetést folytatott Önkormányzatunkkal, amelynek során jelezte, hogy az OMSZ a továbbiakban nem kívánja fenntartani az orvosi ügyelet működtetésére kötött megállapodást. Az ezt követően lefolytatott tárgyalások eredményeképpen Szombathely Megyei Jogú Város Közgyűlése a 156/2020. (VI.25.) Kgy. számú határozatában egyetértett azzal, hogy az OMSZ és az Önkormányzat között létrejött megállapodás 2020. december 31. napjával kerüljön megszüntetésre, és a szombathelyi orvosi ügyeleti rendszer működtetését az Önkormányzat lássa el 2021. január 1. napjától kezdődően. A Közgyűlés egyúttal felkérte a polgármestert, hogy az OMSZ-szal kötött megállapodás megszüntetéséről szóló tervezetet terjessze a Közgyűlés elé, valamint az Szombathelyi Egészségügyi és Kulturális Intézmények Gazdasági Ellátó Szervezetének (a továbbiakban: GESZ) igazgatóját, hogy az orvosi ügyelet működtetése érdekében a szükséges intézkedéseket tegye meg.

Dr. Csató Gábor úr, az OMSZ főigazgatója, a 2020. július 22. napján kelt levelében arról tájékoztatta Önkormányzatunkat, hogy az OMSZ részéről is elfogadható az orvosi ügyelet tárgyában 2003. január 1. napján létrejött határozatlan idejű feladat-ellátási szerződés 2020. december 31. napjával történő megszüntetése.

Ezt követően az OMSZ szombathelyi szervezetével egyeztetésekre került sor, többek között az OMSZ alkalmazásában lévő ügyeleten dolgozók jogviszonyának rendezéséről, az ügyelet működéséhez használt tárgyi eszközökre vonatkozó önkormányzati igényről, az OMSZ 2020. évi önkormányzati támogatási igényéről. Az egyeztetések eredményeként elkészített megállapodás tervezet az előterjesztés 1. számú mellékletét képezi.

A megállapodás értelmében az OMSZ és az Önkormányzat között 2003. január 7. napján kötött, az önkormányzat kötelező feladatát képező központi orvosi ügyeleti feladatok ellátásáról szóló megállapodás 2020. december 31-én 8.00 órával megszüntetésre kerül. A szerződés megszüntetésének pontos időpontja miatt módosítani szükséges a 156/2020. (VI.25.) Kgy. számú határozatot.

A megállapodás tartalmazza, hogy az egyeztetések eredményeként a 4 fő főállású asszisztensből 3 fő, az 5 fő főállású gépkocsivezetőből 2 fő áthelyezéssel a GESZ alkalmazásába kerül. Az OMSZ az áthelyezésre vonatkozó dokumentumokat aláírta. Az ügyeleten eddig dolgozó orvosok a jövőben egységesen megbízási jogviszony keretében látják el a feladatot.

A megállapodás tartalmazza továbbá az ügyelet működéséhez szükséges tárgyi eszközök átadás-átvételét, amelynek értelmében a 2003-ban átadott, illetve a feladatellátás időtartama alatt vásárolt eszközök térítésmentesen kerülnek vissza az Önkormányzathoz. Az Önkormányzat által 2003-ban a feladatellátáshoz átadott, már meg nem lévő eszközök helyébe lépett, a megállapodás időtartama alatt az OMSZ által vásárolt, a megállapodás 3. sz. mellékletét képező eszközöket az OMSZ térítés ellenében adná át az Önkormányzatnak, amelyeket ilyen módon Önkormányzatunk nem kíván átvenni, tekintettel arra, hogy azok már jelentős mértékben elhasználódtak, elavultak, ezért az ügyeleti ellátás magas színvonalának biztosítása érdekében a 2020. december 31. 16.00 órától az ügyeletet működtető GESZ részéről már az új, modern eszközök beszerzésre kerültek.

A 2003. évben kötött megállapodás értelmében az ügyeleti feladatok ellátására Önkormányzatunk 2003-2018. években 34.334.000,- Ft támogatást biztosított, 2019. évben pedig 75.334.000,- Ft-ot. Szombathely Megyei Jogú Város Önkormányzata 2020. évi költségvetésében az orvosi ügyelet ellátására az OMSZ részére 78.004.000,- Ft előirányzatot biztosított, amelyből a szerződés aláírásáig 30.111.668,- Ft kifizetésre került.

Az 1. sz. mellékletben szereplő megállapodás szerint Önkormányzatunknak 2020. december 31. napjáig terjedő időtartamra az ügyeleti feladatok ellátására további 23.922.610,- Ft-ot szükséges biztosítania, azaz a 2020. évi támogatás összege mindösszesen 101.926.610,- Ft.

**II.**

A Közgyűlés az 54/2020. (II.27.) Kgy. számú határozatával egyetértett azzal, hogy az orvosi ügyelet épületének a Szombathely, 11-es huszár út 6. fsz. 1. szám alatti, 2260/2 hrsz-ú ingatlanon található társasház földszinti épületrésze kerüljön kijelölésre. A Közgyűlés felhatalmazza a polgármestert, hogy az épület átalakításához szükséges intézkedéseket tegye meg.

Tájékoztatom a Tisztelt Közgyűlést, hogy az ügyelet új épületének műszaki átadása 2020. október 2. napján megtörtént, és az épület felújítása 46.557.665,- Ft + ÁFA, összesen bruttó 59.128.235,- Ft összegből került megvalósításra.

A Szombathely, 11-es huszár út 6. fsz. 1. szám alatti épületben az alábbi helyiségek kerültek kialakításra összesen 246,42 m2 alapterületen: bejárat, férfi WC, akadálymentes női WC, gyermek váró, gyermek rendelő, gyermek fektető, felnőtt váró, felnőtt rendelő, felnőtt fektető, 2 db nővérpihenő, közlekedők, teakonyha, társalgó, 3 db orvosi pihenő, 3 orvosi fürdő, 3 db orvosi WC, nővér fürdő/WC, veszélyes hulladék tároló, sofőr pihenő, sofőr mosdó/WC, 2 db orvosi előtér, textilraktár, takarítószer tároló.

Az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendelet 3.§-a értelmében az egészségügyi szolgáltatónak az alábbiakat kell biztosítania:

*a)*a négyszemközti konzultációt is lehetővé tevő rendelőhelyiséget, amelyben

*aa)*az adott egészségügyi szolgáltatásra előírt tárgyi feltételek használata, illetve szakszerű tárolása - ideértve a gyógyszerek, a mérgező hatású anyagok és a veszélyes hulladék tárolását is - biztosított,

*ab)*az *aa)*pontban foglaltakon túl rendelkezésre áll a beteg fektetésére alkalmas vizsgálóágy,

*ac)*a beteg ellátását végző egészségügyi dolgozó számára a kézmosási, illetve kézfertőtlenítési lehetőség és a szükséges bútorzat biztosított;

*b)*a rendelőhelyiséggel közvetlen kapcsolatban lévő, vagy azon belül elkülönített öltöző területet, kivéve, ha az ellátás jellegéből adódóan a beteg fizikális vizsgálata nem szükséges;

*c)*váróhelyiséget;

*d)*kézmosási lehetőséggel ellátott mellékhelyiséget;

*e)*az egészségügyi dokumentációnak az egészségügyi adatokra vonatkozó szabályok szerinti tárolását, illetve kezelését;

*f)*a rendelkezése alatt álló helyiségei - ideértve a folyamatos képi ellenőrzésre alkalmas biztonsági berendezéssel el nem látott és a betegforgalom előtt nyitva álló valamennyi helyiséget is - személyi biztonsági szempontból történő, napi rendszerességű, legalább a napi működés befejezése, illetve az egészségügyi szolgáltató zárása előtti átvizsgálását.

Fentiek alapján a Szombathely, 11-es huszár út 6. szám alatt kialakított központi orvosi ügyelet épülete a jogszabályban előírt feltételeknek megfelel.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 15. § (1) bekezdése alapján az Önkormányzat egyes közfeladatainak átadásához kapcsolódóan az Önkormányzat tulajdonában lévő vagyon meghatározott körére vagyonkezelői jogot létesíthet.

A GESZ a központi orvosi ügyelet működtetésével kötelező önkormányzati feladatot lát el, ezért indokolt a Szombathely, 11-es huszár út 6. fsz. 1. szám alatti, 2260/2/A/45 hrsz-ú albetét kezelését 2020. november 1. napjával a SZOVA Zrt-től visszavenni, és ugyanezen nappal határozatlan időtartamra – a Markusovszky u. 8. szám alatti épület mellett – a GESZ vagyonkezelésébe adni.

**III.**

A központi orvosi ügyelet működési engedélyének feltételeit szintén az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendelet szabályozza.

A tárgyi feltételek tekintetében elmondható, hogy a fenti rendeletben meghatározott tárgyi eszközök rendelkezésre állnak részben az OMSZ-tól visszakerülő eszközök, részben pedig a GESZ által – 17.200.000 Ft-ból - beszerzett új eszközök biztosításával. Az informatikai háttér biztosítására, és annak a tényleges beüzemelésre 2020. december 31-én 8.00 és 16. 00 óra között fog sor kerülni. Az ügyeleti feladatok ellátásához a Polgármesteri Hivatal által pályázattal beszerzett Nissan típusú elektromos gépjármű a GESZ üzemeltetésébe került át, amire tekintettel a GESZ tulajdonában lévő, 2014. évjáratú, Ford Focus Kombi típusú gépjármű legkésőbb 2020. december 31. napjától a Polgármesteri Hivatal üzemeltetésébe kerül.

Az ügyelet személyi feltételei tekintetében a foglalkoztatott létszámkeret a szakdolgozók tekintetében összesen 9 státusz: 3,5 fő a gyermek ügyelet és 3,5 fő a felnőtt ügyelet, az ügyelet működéséhez további egy fő főállású asszisztenst, valamint 2 fő 4 órás ügyeletvezetőt (1 felnőtt háziorvos és 1 gyermek háziorvos) fog a GESZ alkalmazni. A gépkocsivezetők alkalmazásához pedig 3,5 fő státuszt kell biztosítani. A 2020. december 31. napján 16.00 órával történő ügyelet elindításhoz szükséges a GESZ intézményi szakmai létszám-előirányzatának növelése 9 fővel, valamint a technikai létszám-előirányzat növelése 3,5 fővel.

**IV.**

A szombathelyi központi ügyeleti ellátáshoz 2016. évben csatlakozott Gencsapáti és Perenye község. Gencsapáti és Perenye községek polgármestere írásban jelezte, hogy az Önkormányzat által 2020. december 31. napjától működtetett központi orvosi ügyelethez (felnőtt és gyermek ügyelet) csatlakozni kíván. Vép és Bozzai is jelezte csatlakozási szándékát a gyermek ügyeleti ellátáshoz. A fentiek érdekében szükséges az Önkormányzat és a települések közötti megállapodás megkötése, amely az előterjesztés 2. sz. melléklete.

**V.**

Az önkormányzat 2014. január 1. napjától az ügyeleti ellátás zavartalan működtetése érdekében a szombathelyi betegeket ellátó orvosok - Országos Mentőszolgálat által biztosított - ügyeleti óradíját kiegészítette. Mivel a központi orvosi ügyelet működtetése 2020. december 31. 16.00 órától visszakerül az Önkormányzathoz, egy összegben szükséges meghatározni a felnőtt háziorvosok és a házi gyermekorvosok ügyeleti óradíjait.

Az óradíjakra vonatkozó egységes javaslat – amely az eddigiekkel mindenben megegyező díjazást biztosít az orvosok részére - az alábbi:

|  |  |  |  |  |  |
| --- | --- | --- | --- | --- | --- |
| **Felnőtt háziorvosok** | | | | | |
| **Hétköznap** | | **Hétvége** | | **Jogszabályban meghatározott fizetett ünnepnap** | |
| 16.00-20.00 óra | 3725,- Ft | 08.00-20.00 óra | 4875,- Ft | 08.00-20.00 óra | 6165,- Ft |
| 20.00-08.00 óra | 5425,- Ft | 20.00-08.00 óra | 5675,- Ft | 20.00-08.00 óra | 6565,- Ft |

|  |  |  |  |  |  |
| --- | --- | --- | --- | --- | --- |
| **Házi gyermekorvosok** | | | | | |
| **Hétköznap** | | **Hétvége** | | **Jogszabályban meghatározott fizetett ünnepnap** | |
| 16.00-20.00 óra | 4100,- Ft | 08.00-20.00 óra | 5550,- Ft | 08.00-20.00 óra | 6440,- Ft |
| 20.00-08.00 óra | 4900,- Ft | 20.00-08.00 óra | 5050,- Ft | 20.00-08.00 óra | 6040,- Ft |

**VI.**

Tekintettel arra, hogy a központi orvosi ügyeletet 2020. december 31. 16.00 órától a GESZ látja el, ezért szükséges az intézmény alapító okiratát módosítani. A GESZ Módosító okirata az előterjesztés 3. számú, a módosításokkal egységes szerkezetű Alapító Okirata az előterjesztés 4. számú mellékletét képezi. Ugyanezen okból kifolyólag a háziorvosokkal kötött feladatellátási megállapodásokból az ügyeleti ellátás tekintetében az OMSZ-ra történő utalást törölni szükséges.

Javaslom, hogy a háziorvosokkal a háziorvosi feladatok ellátására kötött megállapodások, valamint az ügyeleti feladatok ellátására kötött szerződések az ügyelet működésének tapasztalatai alapján kerüljenek felülvizsgálatra.

**VII.**

Javaslom továbbá, hogy a központi ügyelet működtetésének részletes, a GESZ és az ügyeletvezető orvosok által kidolgozott működési rendjét az Egészségügyi Szakmai Bizottság tárgyalja meg és véleményezze.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. október „ ”**

**(: Dr. Nemény András:)**

HATÁROZATI JAVASLAT

**…/2020. (X.29.) Kgy. számú határozat**

Szombathely Megyei Jogú Város Közgyűlése a „Javaslat az orvosi ügyelet jövőbeni működtetésével kapcsolatos döntések meghozatalára” című előterjesztést megtárgyalta, és az alábbi döntéseket hozta:

1. A Közgyűlés a 156/2020. (VI.25.) Kgy. számú határozatának 1., 3. és 4. pontját az alábbiak szerint módosítja:

„1. Szombathely Megyei Jogú Város Közgyűlése egyetért azzal, hogy az Országos Mentőszolgálat és az Önkormányzat között létrejött megállapodás - az 54/2020. (II.27.) Kgy. számú határozat 1. pontjában szereplő 2020. szeptember 30. napja helyett - 2020. december 31. 8.00 órával kerüljön megszüntetésre.

3. A Közgyűlés az ügyeletben részt vevő háziorvosok véleményére alapozva egyetért azzal, hogy a szombathelyi orvosi ügyeleti rendszer működtetését az Önkormányzat lássa el 2020. december 31. 16.00 órától.

4. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy az orvosi ügyelet 2020. december 31. 16.00 órától történő működtetése érdekében tegye meg a szükséges intézkedéseket.”

1. A Közgyűlés Országos Mentőszolgálattal – a feladat-ellátási szerződés közös megegyezéssel történő megszüntetése tárgyában – kötendő megállapodást az előterjesztés 1. számú melléklete szerinti tartalommal jóváhagyja, és felhatalmazza a polgármestert a megállapodás aláírására.
2. A Közgyűlés a 2. pont szerinti szerződéses kötelezettség teljesítéséhez a rendelkezésre álló 78.004.000,- Ft-on felül további 23.922.610,- Ft előirányzatot biztosít az Önkormányzat 2020. évi költségvetési rendeletének soron következő módosításával.

4. A Közgyűlés egyetért azzal, hogy a Szombathely, 11-es huszár út 6. fsz. 1. szám alatti, 2260/2/A/45 hrsz-ú albetét kezelése 2020. november 1. napjával a SZOVA Zrt-től visszavételre, és ugyanezen nappal határozatlan időtartamra – a Markusovszky u. 8. szám alatti, 2689/3 hrsz-ú ingatlannal együtt – a Szombathelyi Egészségügyi és Kulturális Intézmények Gazdasági Ellátó Szervezetének (a továbbiakban: GESZ) vagyonkezelésébe kerüljön, egyúttal felhatalmazza a polgármestert és a GESZ igazgatóját a vagyonkezelési szerződések aláírására.

5. A Közgyűlés egyetért azzal, hogy a GESZ szakmai létszám-előirányzata 2020. december 31. napjával 12,5 fővel megemelésre kerüljön, a foglalkoztatottak létszáma így 105 főről 117,5 főre módosul, ezen belül a szakmai létszám 71 főről 80 főre, míg az intézmény-üzemeltetési létszám 34 főről 37,5 főre változik.

6. A Közgyűlés felkéri a polgármestert, hogy az 5. pont szerinti létszám-előirányzat fedezete az önkormányzat 2020. évi költségvetésének soron következő módosításakor biztosításra kerüljön.

7. A Közgyűlés a központi ügyeleti ellátáshoz csatlakozni kívánó településekkel kötendő megállapodás tervezetét az előterjesztés 2. számú melléklete szerinti tartalommal jóváhagyja, és felhatalmazza a polgármestert és a GESZ igazgatóját a megállapodások aláírására.

8. A Közgyűlés felhatalmazza a GESZ igazgatóját, hogy az ügyeletben részt vevő orvosokkal az előterjesztésben szereplő ügyeleti óradíjakkal kössön megállapodást az ügyeleti feladatok ellátására.

9. A Közgyűlésa GESZ Módosító okiratát az előterjesztés 3. számú, a módosításokkal egységes szerkezetbe foglalt Alapító okiratát az előterjesztés 4. számú melléklete szerinti tartalommal jóváhagyja, és egyúttal felhatalmazza a polgármestert és a jegyzőt a dokumentumok aláírására.

10. A Közgyűlés felhatalmazza a polgármestert és a GESZ igazgatóját, hogy az orvosokkal - a háziorvosi feladatok ellátása tárgyában – kötött megállapodás 3. pontjában szereplő feladatot az alábbiak szerint módosítsa:

„A GESZ által meghatározott beosztási rend szerint – az ügyelet működtetője által biztosított díjazás ellenében – az ügyeleti szolgálatban való részvétel.”

11. A Közgyűlés felkéri a polgármestert, hogy a háziorvosokkal a háziorvosi feladatok ellátására kötött megállapodások, valamint az ügyeleti feladatok ellátására kötött szerződések az ügyelet működésének tapasztalatai alapján kerüljenek felülvizsgálatra, és a felülvizsgált szerződéseket terjessze a Közgyűlés elé.

12. A Közgyűlés felkéri az Egészségügyi Szakmai Bizottságot, hogy a központi orvosi ügyelet - a GESZ, valamint az ügyeletvezető orvosok által kidolgozott - működtetésének részletes működési rendjét véleményezze.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Dr. Kecskés László, az Egészségügyi Szakmai Bizottság elnöke,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója,

Leidli Géza, a Szombathely Sportközpont és Sportiskola Nkft. ügyvezetője,

Stéger Gábor, a Közgazdasági és Adó Osztály vezetője,

Nagyné Dr. Gats Andrea, a Jogi és Képviselői Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal /1., 2., 5. pont vonatkozásában/

az Önkormányzat 2020. évi költségvetésének soron következő módosítása /3., 6. pont vonatkozásában/

2020. november 1. /4. pont vonatkozásában/

2020. november 15. /8., 9. pont vonatkozásában/

2020. november 30. /7., 10. pont vonatkozásában/

Egészségügyi Szakmai Bizottság 2020. novemberi ülése /12. pont vonatkozásában/

2021. június 30. /11. pont vonatkozásában/